CELEX: 52017PC0670
Language: mt
Date: 2017-11-20 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza lill-Kummissjoni tagħti bidu għan-negozjati mal-Konfederazzjoni Żvizzera dwar ftehim li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea

IL-KUMMISSJONI EWROPEA
            Brussell, 20.11.2017
            COM(2017) 670 final
            Rakkomandazzjoni għal
            DEĊIŻJONI TAL-KUNSILL
            li tawtorizza lill-Kummissjoni tagħti bidu għan-negozjati mal-Konfederazzjoni Żvizzera dwar ftehim li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAR-RAKKOMANDAZZJONI
            
            
               •Ir-raġunijiet għar-rakkomandazzjoni u l-għanijiet tagħha
            
            
               L-Aġenzija tal-GNSS Ewropea (“l-Aġenzija”) hija stabbilita bir-Regolament (UE) 912/2010
                  1
               . Hija maħtura biex taqdi kompiti sinifikanti tas-sigurtà u tal-kummerċjalizzar b’rabta mal-programmi tal-GNSS Ewropea – Galileo u EGNOS – u hija fdata wkoll mill-Kummissjoni Ewropea biex taqdi kompiti ta’ tmexxija tal-programmi b’rabta mal-esplojtazzjoni tal-programmi.
            
            
               L-Aġenzija hija miftuħa għall-parteċipazzjoni ta’ pajjiżi terzi permezz tal-konklużjoni ta’ ftehim internazzjonali bejn l-Unjoni u l-pajjiż li jkun ikkonċernat. In-Norveġja hija l-ewwel pajjiż li ma jiffurmax parti mill-UE li diġà jipparteċipa fl-Aġenzija.
            
            
               Permezz tas-sħubija tagħha fl-Aġenzija Spazjali Ewropea (ESA) l-Iżvizzera ilha msieħba fil-Programmi tal-GNSS Ewropea EGNOS u Galileo u ilha tikkontribwixxi għalihom sa mis-snin disgħin (1990s). L-industrija Żvizzera għandha l-għarfien tekniku speċifiku, u xi kultant esklużiv, f’ċerti setturi tat-teknoloġija tan-navigazzjoni bis-satelliti. L-Iżvizzera qiegħda tospita stazzjon tal-art tal-EGNOS.
            
            
               Wara r-rikonfigurazzjoni tal-Programmi tal-GNSS tal-UE fl-2008, il-kooperazzjoni fil-qasam tan-navigazzjoni bis-satellita bejn l-UE u l-Iżvizzera hija bbażata fuq il-Ftehim ta’ Kooperazzjoni bejn l-UE, l-Istati Membri tagħha u l-Iżvizzera fil-Programmi Ewropej ta’ Navigazzjoni bis-Satellita, minn hawn ’il quddiem imsejjaħ "il-Ftehim ta’ Kooperazzjoni dwar il-GNSS", li ġie ffirmat fl-2013 u ilu applikat provviżorjament sa mill-1 ta’ Jannar 2014
                  2
               .
            
            
               L-Artikolu 16 tal-Ftehim ta’ Kooperazzjoni dwar il-GNSS jistipula li: “L-Iżvizzera għandu jkollha d-dritt li tipparteċipa fl-Aġenzija Ewropea tal-GNSS bil-kundizzjonijiet li għandhom jiġu stabbiliti fi Ftehim bejn l-Unjoni Ewropea u l-Iżvizzera. Dawk in-negozjati għandhom jibdew malli l-Iżvizzera tressaq talba għal dan il-għan u jitlestew il-proċeduri neċessarji min-naħa tal-Unjoni Ewropea.”
            
            
               Fl-20 ta’ Mejju 2014, l-Iżvizzera ressqet it-talba tagħha permezz ta’ ittra biex tipparteċipa fl-Aġenzija.
            
            
               Għaldaqstant, dan id-dokument fih rakkomandazzjoni biex jinfetħu n-negozjati mal-Iżvizzera sabiex jiġi stabbilit ftehim li jistipula t-termini u l-kundizzjonijiet għall-parteċipazzjoni tal-Iżvizzera fl-Aġenzija.
            
            
               Huwa mistenni li din il-parteċipazzjoni tkompli ssaħħaħ l-isħubija twila bejn l-UE u l-Iżvizzera fil-qasam tan-navigazzjoni bis-satellita. 
            
            
               L-Iżvizzera tat kontribuzzjoni finanzjarja ta’ madwar EUR 240 miljun għall-programmi tal-GNSS Ewropea għall-perjodu 2014-2017.
            
            
               •Il-konsistenza mad-dispożizzjonijiet ta’ politika f’dan il-qasam ta’ politika
            
            
               L-Artikolu 23 tar-Regolament (UE) Nru 912/2010 tal-Unjoni Ewropea u tal-Kunsill li jistabbilixxi l-Aġenzija
                  3
               , jistipula li: “L-Aġenzija għandha tkun miftuħa għall-parteċipazzjoni ta’ pajjiżi terzi u organizzazzjonijiet internazzjonali. Tali parteċipazzjoni ta’ pajjiżi terzi u l-kondizzjonijiet għaliha għandhom jiġu stabbiliti fi ftehim bejn l-Unjoni u dak il-pajjiż terz jew dik l-organizzazzjoni internazzjonali f’konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea.”
            
            
               L-Artikolu 16 tal-Ftehim ta’ Kooperazzjoni dwar il-GNSS jistipula li: "L-Iżvizzera għandu jkollha d-dritt li tipparteċipa fl-Aġenzija Ewropea tal-GNSS bil-kundizzjonijiet li għandhom jiġu stabbiliti fi Ftehim bejn l-Unjoni Ewropea u l-Iżvizzera." 
            
            
               •Il-konsistenza ma’ politiki oħrajn tal-Unjoni
            
            
               Is-Sistemi Globali Ewropej ta’ Navigazzjoni bis-Satellita ("GNSS") huma elementi importanti fil-politika tal-Unjoni Ewropea biex tkun żgurata l-integrazzjoni sħiħa tal-infrastruttura tat-trasport fuq l-art, bil-baħar u fl-ajru, għal navigazzjoni sikura, mexxejja, ekonomika u favur l-ambjent. Huma jiffurmaw parti mill-istrateġija internazzjonali tal-GNSS Ewropea biex tippromwovi l-ftehimiet ta’ kooperazzjoni dwar in-navigazzjoni bis-satellita ma’ għadd ta’ pajjiżi, fosthom l-Iżvizzera. 
            
            
               Id-direttivi ta’ negozjar rakkomandati għandhom l-għan li jippermettu lill-Iżvizzera, li hija msieħba ewlenija fil-Programmi tal-GNSS Ewropea, tipparteċipa fl-Aġenzija. Dan jinvolvi li l-Iżvizzera tingħata għadd ta’ drittijiet u ta’ obbligi li japplikaw għall-parteċipazzjoni fl-Aġenzija. 
            
            
               Ir-rakkomandazzjoni ma tipprevedix li l-Iżvizzera tingħata drittijiet ta’ sjieda jew ta’ teħid ta’ deċiżjonijiet.
            
         
         
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               L-Artikolu 218(3) u (4) tat-Trattat dwar il-Funzjonament tal-Unjoni Ewropea.
            
            
               •Is-sussidjarjetà (għal kompetenza mhux esklużiva) 
            
            
               L-għanijiet tal-proposta ma jistgħux jintlaħqu sew mill-Istati Membri. L-Aġenzija hija korp tal-Unjoni stabbilit bil-liġi tal-Unjoni u għaldaqstant il-parteċipazzjoni ta’ pajjiżi terzi fl-Aġenzija ma tistax tiġi awtorizzata minn Stat Membru wieħed waħdu. Minflok ma jsir hekk, din jenħtieġ li tiġi rregolata permezz ta’ ftehim internazzjonali mal-Unjoni. Il-ftehim huwa limitat għall-kwistjonijiet meħtieġa biex l-Iżvizzera tkun tista’ tipparteċipa fl-Aġenzija.
            
            
               •Il-proporzjonalità
            
            
               Ma tapplikax.
            
            
               •L-għażla tal-istrument
            
            
               Ftehim internazzjonali huwa l-istrument waħdieni li jiżgura koerenza u ċertezza legali madwar l-UE fir-relazzjoni mal-Iżvizzera rigward il-parteċipazzjoni tagħha fl-Aġenzija. It-Trattat ma jipprevedix għażliet vijabbli oħrajn li jirregolaw ir-relazzjoni ma’ pajjiż terz.
            
            
               Barra minn hekk, il-ftehim internazzjonali huwa meħtieġ ukoll skont l-Artikolu 23 tar-Regolament (UE) Nru 912/2010. 
            
            
               3.IR-RIŻULTATI TAL-EVALWAZZJONI EX POST, TAL-KONSULTAZZJONIJIET MAL-PARTIJIET IKKONĊERNATI, U TAL-VALUTAZZJONIJIET TAL-IMPATT
            
            
               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti
            
            
               Ma japplikawx.
            
            
               •Il-konsultazzjonijiet mal-partijiet ikkonċernati
            
            
               Il-Kummissjoni kkonsultat mal-Istati Membri tal-UE dwar din l-inizjattiva. Huwa kkonfermat li din l-inizjattiva hija ta’ benefiċċju għall-Unjoni u b’mod partikolari biex jitkomplew l-implimentazzjoni tal-programmi tal-GNSS Ewropea u l-funzjonament tal-Aġenzija.
            
            
               •Il-ġbir u l-użu tal-għarfien espert
            
            
               Ma japplikax.
            
            
               •Valutazzjoni tal-impatt
            
            
               Ma japplikax.
            
            
               •L-idoneità regolatorja u s-simplifikazzjoni
            
         
         
            
               Ma japplikax.
            
            
               •Id-drittijiet fundamentali
            
            
               Ma japplikax.
            
            
               4.L-IMPLIKAZZJONIJIET GĦALL-BAĠIT
            
            
               L-Iżvizzera trid tagħti kontribuzzjoni finanzjarja lill-baġit tal-Aġenzija biex tkopri l-ispejjeż kollha marbutin mal-parteċipazzjoni tagħha fil-ħidma tal-Aġenzija.
            
            
               Għaldaqstant ma jkunx hemm implikazzjoni finanzjarja għall-baġit tal-Unjoni.
            
            
               5.ELEMENTI OĦRA
            
            
               •Pjanijiet ta’ implimentazzjoni u l-arranġamenti dwar il-monitoraġġ, l-evalwazzjoni u r-rappurtar
            
            
               Ma tapplikax.
            
            
               •Dokumenti ta’ spjegazzjoni (għad-direttivi)
            
            
               Ma tapplikax.
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Tul dawn l-aħħar snin, il-Kummissjoni Ewropea u l-Iżvizzera ddiskutew f’diversi okkażjonijiet kif trid tiġi fformalizzata l-parteċipazzjoni tal-Iżvizzera fl-Aġenzija. 
            
            
               Bħala riżultat tal-konklużjoni tal-Ftehim ta’ Kooperazzjoni dwar il-GNSS, l-Iżvizzera tista’ tipparteċipa fil-kumitat dwar il-programmi tal-GNSS Ewropea fir-rwol ta’ osservatur u mingħajr id-dritt li tivvota.
            
            
               Il-ftehim maħsub ma għandux jippermetti li l-Iżvizzera tipparteċipa fil-forums, fil-gruppi ta’ ħidma jew fit-taħditiet rilevanti għas-Servizz Pubbliku Regolat (PRS).
            
            
               Fl-aħħar nett, jenħtieġ li l-ftehim jinkludi mekkaniżmu li jippermetti l-addattament flessibbli għall-iżviluppi l-ġodda, bħalma hi xi leġiżlazzjoni futura tal-UE b’rabta mal-Aġenzija. 
            
            
                  
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza lill-Kummissjoni tagħti bidu għan-negozjati mal-Konfederazzjoni Żvizzera dwar ftehim li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218 (3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi jenħtieġ li jinbdew in-negozjati biex jiġi konkluż ftehim mal-Konfederazzjoni Żvizzera li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’dan il-Kummissjoni hija awtorizzata li f’isem l-Unjoni tinnegozja ftehim internazzjonali mal-Konfederazzjoni Żvizzera dwar it-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea.
            
            
               Artikolu 2
            
            
               Id-direttivi ta’ negozjar huma stabbiliti fl-Anness.
            
            
               Artikolu 3
            
            
               In-negozjati għandhom isiru b’konsultazzjoni ma’ [biex jiddaħħal mill-Kunsill: isem il-Kumitat magħmul mir-rappreżentanti tal-Istati Membri].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija tal-GNSS Ewropea, li jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill, ĠU L 276, 20.10.2010, p. 11.
               
               
                  
                     (2)
                  
                        ĠU L 15, 20.01.2014, p. 1.
               
               
                  
                     (3)
                  
                        Ir-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija tal-GNSS Ewropea, li jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill, ĠU L 276, 20.10.2010. p. 11.
               
            
      
    ---documentbreak--- 
      
         
               IL-KUMMISSJONI EWROPEA
            Brussell,20.11.2017
            COM(2017) 670 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza lill-Kummissjoni tagħti bidu għan-negozjati mal-Konfederazzjoni Żvizzera dwar ftehim li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fl-Aġenzija tal-GNSS Ewropea
            
               
         
         
            
               ANNESS
            
            
               IL-GĦAN TAN-NEGOZJATI
            
            
               L-għan tan-negozjati huwa li jiġu ddefiniti t-termini u l-kundizzjonijiet li bihom l-Iżvizzera tkun tista’ tipparteċipa fl-Aġenzija tal-GNSS Ewropea (l-Aġenzija). 
            
            
               IIL-AMBITU TAL-FTEHIM
            
            
               Jenħtieġ li din il-kooperazzjoni tkun kemm jista’ jkun tinkludi l-elementi li ġejjin b’rabta mal-parteċipazzjoni fl-Aġenzija:
            
            
               (1)Il-kundizzjonijiet għall-parteċipazzjoni tal-Iżvizzera fl-Aġenzija;
            
            
               (2)Il-kontribut finanzjarju tal-Iżvizzera għall-Aġenzija;
            
            
               (3)Il-kundizzjonijiet għall-parteċipazzjoni tar-rappreżentanti Żvizzeri fil-Bord Amministrattiv tal-Aġenzija bħala osservaturi mingħajr drittijiet tal-vot;
            
            
               (4)Il-kundizzjonijiet li bihom jista’ jkun possibbli li jiġu impjegati nies ta’ nazzjonalità Żvizzera bħala persunal tal-Aġenzija (b’kuntratt);
            
            
               (5)L-applikazzjoni tad-dispożizzjonijiet dwar il-kontroll finanzjarju mill-UE;
            
            
               (6)It-tul ta’ żmien tal-parteċipazzjoni tal-Iżvizzera fl-Aġenzija;
            
            
               (7)Il-ftehim jeħtieġ li jkun jikkonforma mal-leġiżlazzjoni rilevanti tal-UE, fost oħrajn mar-Regolament (UE) Nru 1285/2013 tal-Parlament Ewropew u tal-Kunsill dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill tal-11 ta’ Diċembru 2013, u mar-Regolament tal-Kunsill (UE) Nru 912/2010
                  1
                tal-Parlament Ewropew u tal-Kunsill li jistabbilixxi l-Aġenzija tal-GNSS Ewropea;
            
            
               (8)L-applikazzjoni tal-Protokoll dwar il-Privileġġi u l-Immunitajiet tal-Unjoni fl-Iżvizzera.
            
            
               IIIL-EVOLUZZJONI
            
            
               Fil-Ftehim għandu jkun hemm proċedura ssimplifikata li tippermetti l-addattazzjoni teknika tal-Ftehim għaċ-ċirkostanzi li jinbidlu. Din tista’ tkun tinvolvi l-ħolqien ta’ kumitat li jissorvelja l-implimentazzjoni tal-ftehim u li jivvaluta u jiddeċiedi dwar il-ħtieġa li jiġi emendat il-Ftehim. 
            
            
               IVIS-SOLUZZJONI TAT-TILWIM U R-RINUNZJA TAL-FTEHIM
            
            
               Jenħtieġ ukoll li l-Ftehim jipprevedi mekkaniżmu għas-soluzzjoni tat-tilwim. U jkun jinkludi wkoll dispożizzjonijiet li jippermettu lill-Partijiet itemmu l-Ftehim jekk jinqala’ l-bżonn. 
            
         
         
            
                  
                     (1)
                  
                        ĠU L 276, 20 10 2010, p.11